V nórskom Osle 10. decembra odovzdali tohtoročné Nobelove ceny v odbore literatúra, medicína, chémia, fyzika a ekonómia. Išlo o prvý slávnostný ceremoniál po dvoch rokoch, keď sa pre pandémiu spôsobenú ochorením COVID-19 toto podujatie v obvyklom formáte nekonalo, takže prišli aj laureáti z rokov 2020 a 2021.
Hoci sa vlani ceremoniál v skromnejších podmienkach aj konal, predsa si ceny laureáti prevzali doma. Ocenenie za fyziológiu a medicínu tento rok získal švédsky expert na evolučnú genetiku Svante Pääbo. Cenu za fyziku si rozdelili Francúz Alain Aspect, Američan John Clauser a Rakúšan Anton Zeilinger za experimenty s fotónmi. Traja sú aj laureáti v odbore chémia: za molekulárny výskum ju získali Američania Carolyn Bertozziová a Barry Sharpless a Dán Morten Meldal. Nobelovu cenu za literatúru dostala francúzska spisovateľka Annie Ernauxová a cenou za ekonómiu boli vyznamenaní Američania Ben Bernanke, Douglas Diamond a Philip Dybvig. Nobelovu cenu za mier za rok 2022 získali uväznený bieloruský aktivista Ales Biaľacki, ruská skupina na ochranu ľudských práv Memorial a ukrajinské Centrum pre občianske slobody. Odovzdávanie Nobelových cien sa konalo za prítomnosti švédskej kráľovskej rodiny.